ناتو-نون باش کاتیبی ینس استولتنبرگ بیرلیگین آوروپانین تهلوکه‌سیزلیگی‌نین تمل داشی اولماغا داوام ائتدیگینی دئییب.
ینس استولتنبرگ بلژیک-ین پایتاختی بروکسل-ده آوروپا بیرلیگینه عضو دؤولتلرین مودافعه ناظیرلرینی بیر آرایا گتیرن آوروپا بیرلیگی خاریجی ایشلر شوراسی‌نین ایجلاسیندان اوول بیانات‌لار وئریب.
ناتو و آوروپا بیرلیگی آراسینداکی موناسیبتلره دقت چکن ینس استولتنبرگ ناتو و آوروپا بیرلیگی نین دنیز مودافعه سی و سیبر تهدیدلره قارشی امکداش‌لیغینی اینکیشاف ائتدیردیگینه ایشاره ائدیب.
آوروپانین مودافعه ساحه سینده کی جهدلرینی ممنونلوقلا قارشیلادیغینی و بون‌لارین ناتو-نون داها دا گوجلنمسینه تحفه  وئردیگینی قئید ائدن ینس استولتنبرگ دئییب: "ناتو، آوروپانین تهلوکه‌سیزلیگی‌نین تملی اولماغا داوام ائدیر".
ینس استولتنبرگ اینگیلترنین آوروپا بیرلیگیندن چیخماسیندان سونرا ناتو-نون مودافعه خرجلری‌نین 80 %-نین آوروپا بیرلیگینه عضو اولمایان ناتو عضوو اؤلکلر طرفیندن اؤدنه جگینی قئید ائدرک: " جوغرافیانین اهمیتینی اینکار ائتمیریک. قوزیی ده نروژ، گونئی ده تورکیه و باتی دا امریکا و اینگیلتره آوروپانین تهلوکه‌سیزلیگی اوچون چوخ مهم  اؤلکلردیر" دئیه وورغولاییب.
